รายงานพิเศษ ขยายผลศาสตร์พระราชา สัปดาห์ส่งเสริมพระพุทธศาสนา ตั้งมั่นในการทำความดีลด ละ เลิก อบายมุข
ตลอดสัปดาห์นี้หลายพื้นที่ทั่วประเทศไทยและวัดไทยทั่วโลกได้มีการจัดงานเนื่องในวันอาสาฬหบูชาและวันเข้าพรรษาเพื่อให้พุทธศาสนิกชนชาวไทยได้มีโอกาสรำลึกถึงเหตุการณ์สำคัญทางพระพุทธศาสนา โดยวันอาสาฬหบูชา ถือเป็นวันที่พระพุทธเจ้าทรงแสดงพระธรรมเทศนาเป็นครั้งแรกแก่ปัญจวัคคีย์ เรียกว่า ธัมมจักกัปปวัตนสูตร ซึ่งตรงกับวันเพ็ญเดือน 8 ถือเป็นวันที่มีพระรัตนตรัยครบบริบูรณ์ทั้ง 3 ประการ และต่อเนื่องจนถึงวันเข้าพรรษาที่ตรงกับช่วงฤดูฝนของทุกปี   เมื่อถึงวันเข้าพรรษาพระสงฆ์จึงต้องอยู่จำพรรษายังวัดต่างๆ เป็นไปตามพุทธบัญญัติและเมื่อวันสำคัญทางศาสนาทั้งสองวันเวียนมาบรรจบในปีนี้ รัฐบาลจึงร่วมกับหน่วยงานที่เกี่ยวข้องจัดกิจกรรม โดยพลเอก ประยุทธ์ จันทร์โอชา นายกรัฐมนตรี ได้กล่าวผ่านรายการศาสตร์พระราชา สู่การพัฒนาอย่างยั่งยืน เชิญชวนพุทธศาสนิกชนร่วมกิจกรรม ซึ่งปีนี้มีความพิเศษตรงที่ได้มีการอัญเชิญพระบรมสารีริกธาตุ 5 ยุคตั้งแต่สมัยทวารวดีจนถึงสมัยรัตนโกสินทร์มาให้ประชาชนได้กราบสักการะ เนื่องในโอกาสมหามงคลวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561
รัฐบาลได้ประกาศให้ช่วงวันที่ 22 - 28 กรกฎาคม ศกนี้ เป็น “สัปดาห์ส่งเสริมพระพุทธศาสนา” เนื่องในวันอาสาฬหบูชาและวันเข้าพรรษา” โดยมอบหมายให้กระทรวงวัฒนธรรมและหน่วยงานที่เกี่ยวข้อง จัดกิจกรรมทางพระพุทธศาสนา จะสะท้อนให้เห็นถึงความเจริญรุ่งเรืองทางพระพุทธศาสนาในประเทศไทย ที่มีอย่างยาวนานถึง 1,400 ปี และกิจกรรมเฉลิมพระเกียรติสมเด็จพระเจ้าอยู่หัว เพื่อน้อมสำนึกในพระมหากรุณาธิคุณ ของสมเด็จพระมหากษัตริยาธิราชของไทยทุกพระองค์ ตลอดจนเทิดทูนสมเด็จพระเจ้าอยู่หัว ที่ทรงเป็นพุทธมามกะและอัครศาสนูปถัมภก โดยทรงปกครองบ้านเมืองด้วย “หลักทศพิธราชธรรม”

นับจากวันอาทิตย์ที่ 22 กรกฎาคมที่ได้จัดพิธีอัญเชิญพระบรมสารีริกธาตุมาประดิษฐานชั่วคราวยังท้องสนามหลวงอย่างตระการตาสมพระเกียรติจนถึงบัดนี้ ได้มีประชาชนจากทั่วทุกสารทิศเดินทางมา กราบสักการะและร่วมกิจกรรมส่งเสริมพระพุทธศาสนาที่จัดขึ้นรอบบริเวณท้องสนามหลวงเป็นจำนวนมาก ขณะที่ในพื้นที่ต่างๆ ทั่วประเทศได้มีการจัดกิจกรรมเช่นเดียวกัน ทั้งพิธีเจริญพระพุทธมนต์ หล่อเทียนและแห่เทียนพรรษา เข้าวัดปฏิบัติธรรมยังวัดใกล้บ้าน รวมถึงกิจกรรมจิตอาสาเราทำความดีด้วยหัวใจที่มีการจัดกิจกรรมทำความสะอาดวัด โบราณสถาน พื้นที่สาธารณะต่างๆ เป็นภาพของการรวมพลังของทั้งประชาชนและทุกภาคอย่างน่าประทับใจ ขณะที่บริเวณท้องสนามหลวง ยังมีการเปิดนิทรรศการภาพจิตอาสา "เราทำความดี ด้วยหัวใจ”  ที่แสดงให้เห็นถึงความสามัคคีของประชาชนที่มีจิตอาสาและมีความมุ่งมั่นในการทำความดีและทำประโยชน์ให้กับสังคม สำหรับประชาชนต้องการเข้าร่วมกิจกรรมส่งเสริมพระพุทธศาสนาเนื่องในวันอาสาฬหบูชา วันเข้าพรรษาและชมนิทรรศการได้จนถึงวันที่ 28 กรกฎาคม  และตลอด 3 เดือนของช่วงวันเข้าพรรษานี้  รัฐบาลยังเชิญชวนพุทธศาสนิกชนตั้งมั่นในการทำความดีลด ละ เลิก อบายมุย ถวายเป็นพุทธบูชาและถวายเป็นพระราชกุศล  ซึ่งนอกจากจะเป็นสิริมงคลต่อการดำเนินชีวิตแล้ว เรายังได้จิตใจแจ่มใส สุขภาพแข็งแรงอีกด้วย